איגור שקווירין

איגור אנטולייביץ' שקווירין (ברוסית: Игорь Анатольевич Шквырин, נולד ב-29 באפריל 1963 בטשקנט) הוא כדורגלן עבר אוזבקי ששיחק בעמדת החלוץ. לאחר פרישה ממשחק פעיל פנה לקריירת אימון.

קריירה
שקווירין התחיל את הקריירה שלו בתחילת שנות השמונים ביאנגייר, ולאחר מכן שיחק בליגת העל הסובייטית במדי פחטקור טשקנט, SKA לבוב, דנייפר דנייפרופטרובסק ואלניה ולדיקווקז. בקיץ 1992 הגיע לישראל וחתם בהפועל תל אביב, לקראת עונת 1992/1993. את שער הבכורה שלו בקבוצה כבש ב-26 בספטמבר 1992, כאשר הבקיע בדקה ה-88 את שער הניצחון (3–2) מול הפועל צפרירים חולון. שקווירין כבש צמד בניצחון 4–0 על בית"ר תל אביב וצמד נוסף בניצחון 2–1 על הפועל פתח תקווה, ובסך הכל הבקיע 15 שערי ליגה בעונתו הראשונה בקבוצה. במחזור הפתיחה של עונת 1993/1994 כבש שקווירין שער בניצחון 2–1 מול מכבי פתח תקווה, ובסך הכל כבש 19 שערים במדי הפועל תל אביב בכל המסגרות.

בינואר 1994 עזב שקווירין את הפועל תל אביב לאחר עונה וחצי במועדון, וחתם במכבי נתניה, במדיה הבקיע תשעה שערי ליגה עד תום העונה. בעונה שלאחר מכן הוסיף ארבעה שערים במדי מכבי נתניה, ובינואר 1995 חתם בפהנג המלזית, עמה זכה באליפות בתום העונה, כאשר כבש 15 שערים ב-18 משחקים. בשנת 1996 חזר לישראל וחתם בבני יהודה תל אביב, במדיה כבש חמישה שערים. בהמשך שיחק גם במכבי פתח תקווה, מכבי הרצליה ומכבי יפו. בשנת 1998 חזר לקדנציה שלישית בפחטקור טשקנט, עמה זכה באליפות ליגת העל האוזבקית באותה שנה. לאחר מכן שיחק שקווירין גם במוהון באגאן וצ'רצ'יל ברות'רס, ובשנת 2001 פרש ממשחק פעיל.

שקווירין שיחק בנבחרת אוזבקיסטן בין השנים 1992 ל-2000 ולזכותו 20 שערים ב-31 הופעות. בשנת 1994 זכה עם הנבחרת במשחקי אסיה.

לאחר פרישתו, מונה בשנת 2002 לעוזר מאמן קריליה סובטוב סמרה מליגת העל הרוסית. כעבור שנתיים מונה למאמן קיזילקום זאראפשון האוזבקית. בהמשך שימש כעוזר מאמן בנבחרת אוזבקיסטן האולימפית ובנבחרת הבוגרת. בשנת 2008 מונה למאמן קבוצת אולמליק מליגת העל האוזבקית, תפקיד אותו מילא שמונה שנים. בשנת 2017 אימן את סוגדיאנה דז'יזק.

תארים

קישורים חיצוניים

כדורגלנים אוזבקים
חלוצי כדורגל אוזבקים
חלוצי כדורגל סובייטים
כדורגלנים סובייטים
כדורגלני פחטקור טשקנט
כדורגלני דניפרו
כדורגלני אלניה ולדיקווקז
כדורגלני הפועל תל אביב
כדורגלני מכבי נתניה
כדורגלני פהנג
כדורגלני בני יהודה תל אביב
כדורגלני מכבי פתח תקווה
כדורגלני מכבי הרצליה
כדורגלני מכבי יפו
כדורגלנים זרים בישראל
כדורגלני נבחרת אוזבקיסטן
מאמני כדורגל
אוזבקיסטן: אישים בספורט
ילידי 1963